Nóg toeriste in Jhb deur ‘polisieman’ beroofArgieffoto Drie toeriste is Donderdag in Johannesburg beroof kort nadat hulle by die OR Tambo-lughawe geland het. Kol. Katlego Mogale, provinsiale polisiewoordvoerder van Gauteng, het gesê ŉ bestuurder het die toeriste teen 12:10 by die lughawe gaan oplaai. Hulle is onderskeidelik van Frankryk, Duitsland en Switserland. “Op die M2 by die Cleveland-afrit in Fourways het drie mans in ŉ wit Nissan Almera die bestuurder voorgekeer. Een van die mans het ŉ polisieaanstellingskaart aan die bestuurder gewys,” het sy gesê. Een verdagte het vir die bestuurder se rybewys gevra, een het die motordeur oopgemaak en die ander het by die toeriste op geld aangedring. Die verdagtes het die toeriste se bagasie deursoek en met waardevolle besittings en duisende rande se dollars en euro’s van die toneel gevlug. Die Cleveland-polisie ondersoek ŉ saak van roof. Niemand is nog in verband met die voorval in hegtenis geneem nie. Dié rooftog volg nadat ŉ groep van 36 Nederlandse toeriste, meestal bejaardes, op 24 September in hul toerbus oorval is kort nadat hulle by die OR Tambo-lughawe geland het vir ŉ 22 dae lange toer deur die land. Die toeriste was onderweg na ŉ lodge toe ŉ man, wat vermoedelik met ŉ gemerkte polisievoertuig gery en ŉ polisie-uniform aangehad het, die busbestuurder gedwing het om stil te hou. Daarna het vyf verdagtes in siviele kleredrag op die bus geklim en die toeriste van hul persoonlike items asook bagasie beroof. Twee toeriste is tydens die voorval beseer en moes na ŉ hospitaal geneem word vir behandeling. Op 12 Oktober is ŉ groep van sewe buitelanders, almal mans, beroof toe hulle pas teruggekeer het van ŉ beraad in die Wes-Kaap en van George na Johannesburg gevlieg het. Hulle is ook van die lughawe af agtervolg en by ŉ verkeerslig in Corlettweg deur ŉ onbekende hoeveelheid verdagtes oorval en van persoonlike items soos bagasie, juweliersware, kontant en elektroniese toestelle beroof. Brig. Vish Naidoo, nasionale woordvoerder van die polisie, het destyds gesê ŉ span senior spesialiste is aangestel om ŉ saak van gewapende roof te ondersoek. Die span bestaan uit beamptes van die misdaadintervensie-eenheid asook die forensiese eenheid.